Hans Andersen (V), 2013-04-23:
Tak for det.
B 82 – et beslutningsforslag fremsat af Enhedslisten om genoptjening af dagpengeret ved løntilskudsjob og virksomhedspraktik – er, som jeg må forstå det, Enhedslistens bedste bud på, hvordan man hjælper ledige i Danmark.
Vores holdning vil altid være, at man hjælper en ledig ved at give erhvervslivet de bedste rammer, så flere job kan opstå, reelle job, og at der altid skal være et incitament i samfundet til at være i arbejde og en motivation hos den ledige til at søge arbejde, indtil det lykkes.
Enhedslistens forslag, nemlig at fastholde den ledige i statisk arbejdsløshed,
er ikke en hjælp, og det er, hvad det her forslag vil medføre, hvis det bliver vedtaget.
Det er vigtigt at holde sig for øje, hvad løntilskud og virksomhedspraktiks formål er: Formålet er at give den ledige tilknytning til arbejdsmarkedet.
Den ledige har mulighed for at gøre sit netværk større og ikke mindst få erfaring.
Enhedslisten må stoppe med at tro, at man hjælper den ledige ved at forlænge dagpengeperioden eller gøre det nemmere at genoptjene dagpengeretten.
Gode ordninger som løntilskud og virksomhedspraktik skal ikke reduceres til at være, hvad skal man sige, nemme måder, hvorpå man kan genoptjene sin dagpengeret.
Vi ved, at flere kommer i arbejde, når dagpengeperioden lakker mod enden.
Det er vurderet af et flertal af jobcenterchefer, at den forkortede dagpengeperiode får flere ledige til at søge mere geografisk spredt og at tage et job også uden for deres naturlige branche.
For netop det her med reformsporet, dagpengereformen, står Venstre fast på.
Det var en nødvendighed, og effekterne af den 2-årige dagpengeperiode og det forstærkede beskæftigelseskrav undergraves kort og godt af det her beslutningsforslag, som Enhedslisten fremsætter, så derfor kan Venstre ikke støtte op om B 82.
For så vidt angår B 84 om genoptjening af dagpengeretten ved uddannelsesaktivering, bliver det lidt en gentagelse.
Det er igen en ordning, der skal give den ledige bedre mulighed for at opnå beskæftigelse ved at opkvalificere den lediges kompetencer, og igen vil man gøre ordninger, der er til for at motivere den ledige, til, hvad skal man sige, en mulig sovepude, så det bliver en sur pligt og noget, der skal overstås, for at få en ny dagpengeperiode.
Så Venstre kan heller ikke støtte op om B 84.
I L 204 foreslår Enhedslisten, at det s kal være muligt at genoptjene dagpengeretten gennem deltagelse i jobrotation.
Så i Venstre mener vi ikke, at vi som lovgivere skal blive ved med at fastholde, hvad skal man sige, den ledige på dagpenge, og det må altid være målet, at den ledige skal finde et arbejde, og der skal ikke være statslige tilbud, der i princippet bliver et evigt beskæftigelsessystem, hvor man igen og igen kan genoptjene rettigheder til nye dagpenge.
Vi synes, de ledige skal målrette deres energi mod, hvordan man får et varigt job, og så handler det om, at vi via vores beskæftigelsespolitik, hvor der både skal bruges løntilskud, virksomhedspraktik og jobrotation, skal bringe de ledige tættere på arbejdsmarkedet.
Så på den baggrund kan Venstre heller ikke stemme for L 204, og vi står sådan set ved den dagpengereform, der er blevet gennemført, og den viser jo også en effekt i de her dage.
Det skulle være de afsluttende bemærkninger, og jeg skal bare nævne på vegne af De Konservative, at de heller ikke kan støtte hverken B 82, B 84 eller L 204.